Broj: 711-I-659-M-88/22-02-19

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Joška Vukovića,** **direktora trgovačkog društva Čempresi d.o.o., za davanjem mišljenja Povjerenstva,** na 159. sjednici održanoj dana 16. veljače 2022.g. daje sljedeće

**MIŠLJENJE**

1. **Sukladno članku 7. točki d.) ZSSI-a, obvezniku Jošku Vukoviću, direktoru trgovačkog društva Čempresi d.o.o., zabranjeno je pored plaće za obnašanje navedene dužnosti primiti dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, financiranje poslijediplomskih studija od strane tijela u kojem obnašaju dužnost kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
2. **Sukladno odredbama ZSSI-a nema zapreke da obveznik primi dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), naknade troškova korištenja službenog računala i mobitela, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, plaćanje edukacija povezanih s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti, budući da ovi primici ne predstavlja dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**
3. **Sukladno odredbama ZSSI-a nema zapreke da obveznik Joško Vuković ima ugovorenu štednju u dobrovoljnom mirovinskom fondu koju samostalno podmiruje. Obvezniku se ukazuje da navedenu štednju prijavi u rubriku „Podaci o obvezama“ prilikom podnošenja imovinske kartice Povjerenstvu.**

Obrazloženje

Zahtjev za davanjem mišljenja Povjerenstva podnio je obveznik Joško Vuković, direktor trgovačkog društva Čempresi d.o.o. U Povjerenstvu zahtjev je zaprimljen 15. veljače 2022. pod poslovnim brojem 711-U-2842-M-88/22-01-4, povodom kojeg se vodi predmet broj M-88/22.

 Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznik Joško Vuković povodom obnašanja dužnosti direktora trgovačkog društva Čempresi d.o.o. koje je u 100%-om vlasništvu Grada Šibenika, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u svom zahtjevu navodi da je od 1.lipnja 2014.g. zaposlenik u šibenskoj pogrebno-komunalnoj tvrtki Čempresi d.o.o na neodređeno vrijeme, prvotno na radnom mjestu upravitelja groblja, a koje je kasnije promijenilo naziv u upravitelj tehničko-pogrebne službe.

Nadalje, obveznik navodi da ga je odlukom od 5. listopada 2016.g., nakon iznenadne smrti tadašnjeg direktora, Skupština društva imenovala za direktora do raspisivanja redovnog natječaja, koji je bio raspisan u ožujku 2018., od kada obnaša dužnost direktora u četverogodišnjem mandatu koji istječe 28. travnja 2022.g., te napominje da će odlučiti hoće li se javiti na natječaj za novi mandat ili će se vratiti na svoje prvotno radno mjestu. Obveznik ističe kako da u društvu Čempresi d.o.o. Šibenik prije svega zaposlenik, a tek potom direktor te postavlja upit može li mu se, kao direktoru, isplatiti uskrsnica, regres, božićnica, dar za dijete, jubilarna nagrada, sukladno Pravilniku o radu koji se odnosi na sve zaposlenike pod jednakim uvjetima. Nadalje, obveznik postavlja upit može li mu trgovačko društvo platiti doškolovanje u domeni njegove struke, te iznosi kako je stručni specijalist javne uprave VSS, a namjera mu je ove godine upisati dvogodišnji specijalistički poslijediplomski studiji medicinskog prava na Pravnom fakultetu u Splitu. Isto tako, obveznik navodi da je prije dvije godine ugovorio štednju u dobrovoljnom mirovinskom stupu, gdje mu se svaki mjesec iz neto plaće iznos uzima iznos od 416,00 kn koji se doznačuje fondu Erste banke te postavlja upit je li navedeno zakonski dopušteno.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, obveznik ne može uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću, niti naknadu putnih i drugih troškova za obnašanje javne dužnosti.

Nadalje, navedeni obveznik može primiti dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), naknade troškova korištenja službenog računala i mobitela, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, jer se radi o naknadama stvarnih troškova obnašanja javne dužnosti te isplatama koje ne predstavljaju dodatnu naknadu za poslove obnašanja javnih dužnosti.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Stoga u ovome slučaju ne bi bilo dopušteno od strane poslodavca plaćanje dvogodišnjeg specijalističkog poslijediplomskog studija medicinskog prava na Pravnom fakultetu u Splitu, jer se ne radi o stručnoj edukaciji ili usavršavanju koje se pohađa u kraćem razdoblju niti se istim stječe određeni certifikat potreban za obavljanje poslova u tijelu javne vlasti, već o višegodišnjem studiju na znanstvenoj instituciji koji predstavlja dugoročno ulaganje u osobno obrazovanje, slijedom čega bi teret plaćanja trebao snositi obveznik.

Isto tako, iako obveznici nemaju pravo na podmirenje police dopunskog zdravstvenog osiguranja, Povjerenstvo uvažava okolnost da su police osiguranja novih obveznika zaključene prije njihova stupanja na dužnost te da bi raskid ugovora o dopunskom zdravstvenom osiguranju mogao imati štetne posljedice za ugovaratelja osiguranja, te bi stoga obveznik mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI-a na snagu.

Nadalje, Povjerenstvo ističe da sukladno odredbama ZSSI-a nema zapreke da obveznik Joško Vuković ima ugovorenu štednju u dobrovoljnom mirovinskom fondu koju samostalno podmiruje uz obvezu da istu mora prijaviti prilikom podnošenja imovinske kartice.

Povjerenstvo navodi kako je navedenu štednju obveznik dužan prijaviti u rubrici „Podaci o obvezama“ budući da se u istu prijavljuju obveze uplaćivanja premija po ugovorenim višegodišnjim policama osiguranja, kao što je životno osiguranje, 3. mirovinski stup i slično.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Joško Vuković, putem e-maila
2. Objava na internetskoj stranici Povjerenstva
3. Pismohrana